

**MT**

**TEN/724**

**Rapport tal-2020 dwar l-Istat tal-Unjoni tal-Enerġija u Valutazzjoni tal-Pjani Nazzjonali għall-Enerġija u l-Klima**

**OPINJONI**  
  
Kumitat Ekonomiku u Soċjali Ewropew  
  
**Rapport tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Rapport tal-2020 dwar l-Istat tal-Unjoni tal-Enerġija skont ir-Regolament (UE) 2018/1999 dwar il-Governanza tal-Unjoni tal-Enerġija u tal-Azzjoni Klimatika**

u  
**Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Valutazzjoni madwar l-UE kollha tal-Pjani Nazzjonali għall-Enerġija u l-Klima Immexxu ’l quddiem it-tranżizzjoni ekoloġika u nippromwovu l-irkpru ekonomiku permezz ta’ ppjanar integrat tal-enerġija u tal-klima**  
[COM(2020) 950 final]

[COM(2020) 564 final]

Relatur: **Lutz RIBBE**

|  |  |
| --- | --- |
| Konsultazzjonijiet | Kummissjoni Ewropea, 11/11/2020 u 27/11/2020 |
| Bażi legali | L-Artikolu 304 tat-Trattat dwar il-Funzjonament tal-Unjoni Ewropea |
|  |  |
| Sezzjoni kompetenti | Sezzjoni għat-Trasport, l-Enerġija, l-Infrastruttura u s-Soċjetà tal-Informazzjoni |
| Adottata fis-sezzjoni | 09/03/2021 |
| Adottata fil-plenarja | 24/03/2021 |
| Sessjoni plenarja Nru | 559 |
| Riżultat tal-votazzjoni (favur/kontra/astensjonijiet) | 236/4/6 |

# **Konklużjonijiet u rakkomandazzjonijiet**

## Il-Kumitat Ekonomiku u Soċjali Ewropew (KESE) huwa impressjonat bil-metikolużità u l-eżattezza li bihom il-Kummissjoni tiddokumenta u tevalwa l-iżvilupp tal-Unjoni tal-Enerġija. Il-mod li bih tfasslu u ġew evalwati l-Pjani Nazzjonali għall-Enerġija u l-Klima (NECP) juri li l-governanza tal-Unjoni tal-Enerġija tiffunzjona.

## Il-KESE jinnota b’sodisfazzjon li, għalkemm xi Stati Membri qegħdin lura b’mod ċar biex jilħqu l-miri, b’mod ġenerali l-miri tal-enerġija u l-klima għas-sena 2020 intlaħqu. Iżda dan ma għandux iwassal għal kompjaċenza. Il-miri għat-30 sena li ġejjin, li jibdew mid-deċennju tal-2020, huma ħafna aktar ambizzjużi. Il-pass tat-trasformazzjoni jrid jiżdied b’mod sinifikanti; madankollu, is-sitwazzjoni soċjali u ekonomika fl-Istati Membri individwali m’għandhiex tiġi injorata. Jekk ma jsirx hekk, l-aċċettazzjoni soċjali tal-investimenti u r-riformi mmirati biex jaċċelleraw it-tranżizzjoni tal-enerġija tkun f’riskju. It-trasformazzjoni tal-enerġija tkun ukoll f’riskju jekk il-politika twiegħed il-parteċipazzjoni ta’ parti wiesgħa tas-soċjetà, iżda fir-realtà ma tiħux din il-wegħda bis-serjetà u ma timplimentahiex!

## Għalhekk, huwa ferm aktar importanti li ma jitqisux biss il-miri globali (dwar il-klima), iżda wkoll il-miri speċifiċi li l-Kummissjoni stabbiliet għaliha nnifisha bil-Qafas Strateġiku għal Unjoni tal-Enerġija Reżiljenti u l-pakkett “Enerġija Nadifa għall-Ewropej Kollha”. U f’dan ir-rigward, ir-riżultat huwa ferm aktar negattiv.

## Fil-qafas strateġiku, il-Kummissjoni sostniet li l-aktar għan importanti għandu jkun li ċ-ċittadini jkunu fiċ-ċentru tal-Unjoni tal-Enerġija. Fil-Komunikazzjoni tagħha dwar l-istat tal-Unjoni tal-Enerġija, il-Kummissjoni ma ssemmi xejn dwar kif għandha tintlaħaq din il-mira u liema strateġiji għandhom jiġu segwiti biex tintlaħaq din il-mira fil-futur. Għall-KESE dan huwa kompletament inaċċettabbli.

## Fil-valutazzjoni tagħha tal-NECP, il-Kummissjoni hija tal-fehma li fl-NECPs tal-Istati Membri ftit li xejn qed tingħata attenzjoni lill-iżvilupp tal-enerġija komunitarja. Dan huwa inkwetanti. Huwa diżappuntanti li l-unika tweġiba tal-Kummissjoni għal dan hija appell ġenerali ħafna lill-Istati Membri. Jekk il-miri ambizzjużi, bħal dawk ifformulati fil-pakkett “Enerġija Nadifa għall-Ewropej Kollha” u fil-Qafas Strateġiku għall-Unjoni tal-Enerġija, ma jiġux segwiti b’mod serju, dan mhuwiex ta’ detriment biss għall-Unjoni tal-Enerġija. Iżda huwa ta’ detriment ukoll għall-kredibilità tal-politika Ewropea kollha kemm hi.

## Din hija r-raġuni għaliex il-KESE jemmen li l-Kummissjoni teħtieġ teżamina aktar mill-qrib il-livell u l-kwalità tal-implimentazzjoni, il-konformità u l-infurzar tat-Tielet Pakkett dwar l-Enerġija fl-Istati Membri f’rapporti futuri, b’mod partikolari fir-rigward ta’ kif dawn iridu jpoġġu liċ-“ċittadini fiċ-ċentru”. Fil-passat, l-implimentazzjoni tar-regolamenti dwar l-enerġija ttardjat u ħafna drabi ma twettqitx għall-benefiċċju taċ-ċittadini.

## Huwa rrakkomandat ukoll li t-tliet miri l-oħra tal-Unjoni tal-Enerġija jiġu eżaminati b’mod kritiku: it-tnaqqis tad-dipendenza mill-enerġija billi jitnaqqsu l-importazzjonijiet tal-enerġija, l-eliminazzjoni ta’ sussidji għal sorsi ta’ enerġija li jagħmlu ħsara lill-klima u lill-ambjent u t-teħid ta’ rwol ta’ tmexxija fir-rigward ta’ sorsi ta’ enerġija rinnovabbli, l-effiċjenza enerġetika u l-elettromobbiltà. Dawn it-tliet miri ma ntlaħqux, kif jidher mill-Komunikazzjonijiet tal-Kummissjoni. Iżda r-raġunijiet għal dawn ma ġewx diskussi. Bl-istess mod huwa inutli li wieħed ifittex dikjarazzjonijiet dwar liema tagħlimiet jistgħu jinkisbu mill-fallimenti u x’jista’ jinkiseb minn dawn għal kull azzjoni sussegwenti, pereżempju fir-rigward tal-Fond ta’ Rkupru.

## Il-KESE jemmen li l-NECPs tal-Istati Membri juru nuqqas ta’ koerenza fil-politika Ewropea tal-enerġija. Il-KESE jqis ukoll li l-parti l-kbira tal-NECPs huma impreċiżi wisq, speċjalment fir-rigward tal-kwistjonijiet importanti tas-sigurtà tal-enerġija u t-tranżizzjoni ġusta.

## Għalhekk, il-KESE jistieden lill-Kummissjoni biex waqt l-evalwazzjoni tal-NECPs tagħti aktar attenzjoni lill-adegwatezza tal-Istrateġiji ta’ Tranżizzjoni Ġusta u, f’dan il-kuntest, b’mod partikolari biex jintlaħqu l-objettivi li ġejjin:

## l-iffaċilitar tat-tranżizzjonijiet tal-impjiegi;

l-appoġġ lill-ħaddiema li jitilfu l-impjieg tagħhom minħabba d-dekarbonizzazzjoni (xogħol mitluf għandu tal-anqas jiġi ssostitwit b’impjieg ieħor tal-istess valur);

il-ġlieda kontra l-faqar enerġetiku u l-kumpens għall-effetti distributtivi digressivi; u

l-iżvilupp tal-potenzjal ekonomiku reġjonali li jirriżulta minn sorsi ta’ enerġija rinnovabbli u forom ġodda ta’ involviment u parteċipazzjoni fil-produzzjoni tal-elettriku.

# **Kummenti ġenerali dwar id-dokument tal-Kummissjoni**

## Fil-25 ta’ Frar 2015, il-Kummissjoni ppreżentat il-Komunikazzjoni tagħha dwar “Qafas Strateġiku għal Unjoni tal-Enerġija Reżiljenti b’Politika dwar il-Bidla fil-Klima li tħares ’il quddiem”[[1]](#footnote-1). L-istrateġija indirizzat il-miri li ġejjin:

## is-sigurtà tal-provvista tal-enerġija, inkluż billi titnaqqas id-dipendenza mill-importazzjonijiet tal-enerġija;

## suq Ewropew tal-enerġija integrat b’mod sħiħ;

## ekonomija sostenibbli, b’livell baxx ta’ emissjonijiet tal-karbonju u li ma tagħmilx ħsara lill-klima;

## riċerka, innovazzjoni u kompetittività biex l-Ewropa ssir mexxejja globali fil-qasam tas-sorsi ta’ enerġija rinnovabbli;

## il-kwalifiki tal-ħaddiema Ewropej għas-settur tal-enerġija ta’ għada;

## il-fiduċja tal-investituri bbażata fuq sinjali tal-prezzijiet li jirriflettu l-ħtiġijiet fit-tul u l-miri politiċi.

## L-aktar importanti, madankollu, il-viżjoni tal-Kummissjoni kienet waħda ta’ Unjoni tal-Enerġija “biċ-ċittadini fil-qofol tagħha, fejn iċ-ċittadini jieħdu s-sjieda tat-tranżizzjoni enerġetika, jibbenefikaw minn teknoloġiji ġodda biex jitnaqqsu l-kontijiet tagħhom, jipparteċipaw b’mod attiv fis-suq, u fejn il-konsumaturi vulnerabbli jkunu protetti”. Hija semmiet ukoll il-parteċipazzjoni tal-partijiet ikkonċernati fit-tfassil tal-Unjoni tal-Enerġija bħala prijorità u tranżizzjoni soċjalment ġusta bħala prinċipju fundamentali għall-ġestjoni tat-tranżizzjoni enerġetika.

## Il-Kummissjoni enfasizzat ukoll il-ħtieġa għal governanza u monitoraġġ integrati tal-Unjoni tal-Enerġija. Bir-Regolament ta’ Governanza (UE) 2018/1999, l-UE impenjat ruħha għal bażi ġuridika korrispondenti għal dan. Abbażi ta’ dan ir-regolament, l-Istati Membri huma obbligati jissottomettu Pjani Nazzjonali għall-Enerġija u l-Klima (NECP) fuq bażi regolari, li fihom għandhom jiddeskrivu wkoll il-kontributi tagħhom biex jintlaħqu l-miri tal-Unjoni tal-Enerġija.

## Fir-rapport tagħha dwar l-Istat tal-Unjoni tal-Enerġija fl-2020, il-Kummissjoni ppreżentat il-progress li sar taħt ħames intestaturi:

* id-dekarbonizzazzjoni (inkluża l-espansjoni tas-sorsi ta’ enerġija rinnovabbli)
* l-effiċjenza enerġetika b’kunsiderazzjoni speċjali tal-prinċipju “l-effiċjenza enerġetika tiġi l-ewwel”
* is-sigurtà tal-enerġija (inkluż it-tnaqqis tal-importazzjonijiet tal-enerġija fl-UE, flessibilità akbar u reżiljenza akbar tas-sistemi tal-enerġija nazzjonali)
* is-swieq interni tal-enerġija
* ir-riċerka, l-innovazzjoni u l-kompetittività

## hija indirizzat ukoll is-suġġett “L-Unjoni tal-Enerġija f’perspettiva usa’ tal-Patt Ekoloġiku”.

## Abbażi ta’ dan, il-Kummissjoni żviluppat ideat dwar “il-ksib ta’ rkupru ekoloġiku u ta’ ekonomija sostenibbli”. F’dan ir-rigward, hija l-ewwel tindirizza l-istrateġiji eżistenti għall-integrazzjoni tas-sistema tal-enerġija u l-iżvilupp tal-idroġenu fl-Ewropa.

## Il-Kummissjoni tiġġustifika wkoll il-ħtieġa li tiżdied il-mira għat-tnaqqis tal-emissjonijiet tas-CO2 għal mill-anqas 55 % meta mqabbla mal-1990 u tħabbar strateġija biex jitnaqqsu l-emissjonijiet tal-metanu kif ukoll “il-viżjoni strateġika [tagħna] għall-enerġija lil hinn mill-kosta”. F’dan il-kuntest, hija tikkritika l-istrateġiji ppreżentati mill-Istati Membri fl-NECPs tagħhom li ħafna drabi ma jkunux ċari u dettaljati.

## B’mod ġenerali, il-Kummissjoni tqis li s-sitwazzjoni għadha mhix sodisfaċenti, filwaqt li tinnota li l-miri stabbiliti fil-livell tal-UE għall-2020 għall-użu tal-enerġija rinnovabbli se jintlaħqu fil-parti l-kbira tagħhom. Xi Stati Membri jeħtieġ jagħmlu aktar progress.

## F’xi każijiet, hija titlob li jsiru sforzi akbar fil-qasam tal-effiċjenza enerġetika; b’mod partikolari fir-rinnovazzjoni tal-bini fejn jeżistu żbilanċi kbar.

## Ir-rapport huwa akkumpanjat għall-ewwel darba minn analiżi fil-fond tas-sussidji tal-enerġija[[2]](#footnote-2), li fiha huwa stabbilit b’mod ċar li a) għad hemm bżonn ta’ data aħjar dwar is-sussidji tal-enerġija[[3]](#footnote-3) u b) “hemm ħtieġa ċara li jiżdiedu l-isforzi biex jitnaqqsu s-sussidji” fuq il-fjuwils fossili. L-istrumenti legali li jeżistu bħalissa fil-livell tal-UE huma deskritti bħala insuffiċjenti.

## Tqiesu wkoll bħala “mhumiex inkoraġġanti” il-fatt li f’dawn l-aħħar snin ġew investiti anqas u anqas fondi għar-R&Ż f’dan is-settur, kif ukoll il-fatt li l-Ewropa baqgħet lura meta mqabbla ma’ reġjuni ekonomiċi oħra. Il-Kummissjoni tħabbar li se tagħmel sforzi, pereżempju fl-oqsma tal-ħażna tal-batteriji u l-idroġenu, biex terġa’ tagħti l-ħajja lir-riċerka u l-innovazzjoni u biex tindirizza t-tnaqqis fl-investiment osservat fil-livell nazzjonali.

## Ġie stabbilit li l-ispejjeż tal-importazzjonijiet tal-enerġija reġgħu żdiedu f’dawn l-aħħar snin (għal aktar minn EUR 330 biljun fis-sena), u dan reġġa’ lura x-xejra preċedenti ta’ tnaqqis.

## Il-Kummissjoni tagħlaq ir-rapport tagħha billi tafferma li l-kriżi tal-coronavirus tippreżenta lill-Ewropa b’opportunità unika biex tagħmel investimenti li jistgħu jappoġġjaw l-irkupru tal-ekonomija tal-UE filwaqt li taċċellera t-tranżizzjoni ekoloġika u diġitali.

## Fil-Komunikazzjoni tagħha dwar il-valutazzjoni mal-Unjoni kollha tal-pjani nazzjonali għall-enerġija u l-klima, il-Kummissjoni tilqa’ l-fatt li l-progress fit-tnaqqis tal-gassijiet serra u l-progress fl-enerġija rinnovabbli fl-2021 diġà wasslu għal żieda sinifikanti fl-ambizzjonijiet korrispondenti għall-2030. Min-naħa l-oħra, il-Kummissjoni tirrikonoxxi li hemm ħtiġijiet kbar f’termini ta’ effiċjenza enerġetika, investimenti fir-riċerka u innovazzjonijiet. Sabiex jiġu indirizzati n-nuqqasijiet ikkonċernati, jeħtieġ li l-Istati Membri jqisu l-opportunitajiet il-ġodda ta’ finanzjament fl-ambitu tal-Qafas Finanzjarju Pluriennali u l-Faċilità għall-Irkupru u r-Reżiljenza.

# **Kummenti ġenerali tal-KESE**

## Qabelxejn, il-Kummissjoni jistħoqqilha tifħir speċjali: il-metikolużità li biha topera l-governanza tal-Unjoni tal-Enerġija u li hija espressa fid-dokumenti estensivi (inklużi l-annessi) turi li hija taħdem b’serjetà kbira. Dan huwa wkoll assolutament meħtieġ, minħabba li l-miri għall-protezzjoni tal-klima li ġew stabbiliti sa issa u li għandhom jissaħħu, jekk jintlaħqu, se jintlaħqu biss marġinalment. Il-mira li l-Unjoni Ewropea tikseb newtralità klimatika sa mhux aktar tard mill-2050 hija importanti ħafna u teħtieġ ippjanar strateġiku u koordinazzjoni ta’ approċċi ta’ politika differenti ħafna li jistgħu jkunu storikament uniċi u li għandhom imorru lil hinn minn dak li ġie deċiż sa issa.

## F’dan l-isfond, il-KESE jaqbel bis-sħiħ mal-Kummissjoni meta din tenfasizza l-ħtieġa li l-Istati Membri jiżviluppaw strateġiji aktar ċari u jimplimentawhom mingħajr dewmien. Għal dan il-għan, għandha tingħata kunsiderazzjoni aktar adegwata lill-implikazzjonijiet għas-soċjetà, l-impjiegi u l-ħiliet, kif ukoll effetti distributtivi oħrajn tat-tranżizzjoni tal-enerġija, u biex jiġi spjegat kif għandhom jiġu indirizzati dawn l-isfidi.

## Il-konklużjonijiet tal-Kummissjoni huma komprensibbli u jistħoqqilhom appoġġ. Dan japplika b’mod partikolari għad-determinazzjoni li l-progress li sar fl-ilħuq tal-mira li jitnaqqsu l-emissjonijiet tal-gassijiet serra, li tiżdied l-effiċjenza enerġetika u li jiġu estiżi s-sorsi ta’ enerġija rinnovabbli jirrappreżenta l-bażi għal miri ogħla.

## Il-KESE jaqbel ukoll mal-Kummissjoni li hemm bżonn impetu ġdid. Madankollu, kienet tkun ħaġa tajba li kieku l-Kummissjoni speċifikat fiex għandhom jikkonsistu l-impeti l-ġodda.

## Jidher loġiku wkoll li l-Kummissjoni torbot l-iżvilupp tal-Unjoni tal-Enerġija mal-Patt Ekoloġiku Ewropew u l-politika ta’ rikostruzzjoni fid-dawl tal-pandemija - it-tnejn huma approċċi li kienu għadhom ma ġewx rikonoxxuti fiż-żmien meta l-Qafas Strateġiku għall-Unjoni tal-Enerġija u r-Regolament dwar il-Governanza kienu qed jiġu żviluppati. Il-KESE jenfasizza li l-Unjoni tal-Enerġija Ewropea tipprovdi bażi ideali biex tittieħed azzjoni fir-rigward tal-Patt Ekoloġiku. Kien ikun aktar importanti li kieku n-nuqqasijiet li rriżultaw fir-reviżjoni attwali ġew identifikati b’mod aktar preċiż u ġew żviluppati kontrostrateġiji. Dan ma seħħx f’mill-anqas tliet każijiet, li se jiġu diskussi hawn taħt.

*In-nuqqas li tiġi implimentata l-mira “Unjoni tal-Enerġija biċ-ċittadini fil-qofol tagħha”*

## Kif ikkwotat fil-punt 2.2, , il-Kummissjoni identifikat l-importanza ta’ politiki mmexxija miċ-ċittadini u ffukati fuq iċ-ċittadini bħala *l-aktar mira importanti*(!) fil-qafas strateġiku tal-Unjoni tal-Enerġija. Għalhekk, din il-mira għandha tiġi rikonoxxuta b’mod speċjali fir-rapport dwar l-Istat tal-Unjoni tal-Enerġija, b’mod partikolari permezz ta’ proposti speċifiċi bħall-parteċipazzjoni u l-involviment trasparenti u attiv taċ-ċittadini, l-imsieħba soċjali u l-partijiet ikkonċernati fil-proċessi tat-teħid tad-deċiżjonijiet, pereżempju l-NECP, kif ukoll parteċipazzjoni attiva u parteċipazzjoni fil-proċessi tas-suq. Fil-fatt, madankollu, l-aspett tal-parteċipazzjoni lanqas biss jissemma fir-rapport, u ma hemm l-ebda kunsiderazzjoni dwar jekk il-miżuri proposti għall-futur iservux espliċitament dan il-għan.

## Il-problema bħalissa hija evidenti wkoll, fost affarijiet oħra, fl-istrateġija ppreżentata mill-Kummissjoni għall-integrazzjoni tas-sistema tal-enerġija, li fiha ċ-ċittadini jidhru biss bħala konsumaturi u mhux bħala parteċipanti attivi fis-suq. Anke fir-rigward tal-prijoritajiet deskritti mill-Kummissjoni Ewropea[[4]](#footnote-4), jiġifieri l-istrateġija tal-idroġenu u t-tħabbira ta’ “il-viżjoni strateġika [tagħna] għall-enerġija lil hinn mill-kosta”, huwa diffiċli li wieħed jimmaġina li l-involviment taċ-ċittadini huwa saħansitra possibbli jew previst. Għalhekk huwa ta’ dispjaċir kbir li l-Kummissjoni, fil-Komunikazzjoni tagħha dwar l-evalwazzjoni tal-NECPs, tiddikjara li beħsiebha tuża l-mekkaniżmi ġodda ta’ finanzjament tal-UE għall-enerġija rinnovabbli b’mod partikolari biex tippromovi teknoloġiji lil hinn mill-kosta.

## Meta tagħmel dan, il-Kummissjoni qed tinjora l-liġi Ewropea applikabbli: dan minħabba li fil-Premessa 43 tad-Direttiva dwar is-Suq Intern tal-Elettriku (UE) 2019/944 huwa ddikjarat li: “l-enerġija komunitarja [ssir] mezz effikaċi u kosteffiċjenti biex jintlaħqu l-ħtiġijiet u l-aspettattivi taċ-ċittadini”. [...] Permezz tal-involviment dirett tal-konsumaturi, l-inizjattivi tal-enerġija komunitarja juru l-potenzjal tagħhom biex jiffaċilitaw l-adozzjoni ta’ teknoloġiji ġodda u xejriet ta’ konsum ġodda, inklużi grilji tad-distribuzzjoni intelliġenti u rispons tad-domanda, b’mod integrat. L-enerġija komunitarja tista’ wkoll tavvanza l-effiċjenza fl-użu tal-enerġija fuq il-livell tal-konsumaturi domestiċi u tgħin fil-ġlieda kontra l-faqar enerġetiku permezz ta’ tnaqqis tal-konsum u tariffi ta’ forniment aktar baxxi. [...] Fejn tħaddmu b’suċċess, tali inizjattivi taw benefiċċji ekonomiċi, soċjali u ambjentali fil-komunità.” Fl-opinjoni tal-leġiżlaturi Ewropej, l-enerġija komunitarja tista’ b’hekk tirrimedja għadd ta’ nuqqasijiet li d-dokumenti tal-Kummissjoni lmentaw dwarhom. Huwa aktar inkomprensibbli l-fatt li l-Kummissjoni ma tirrikonoxxix dan fid-dokumenti tagħha stess. Hemm diskrepanzi kbar ħafna bejn l-aspirazzjoni u r-realtà, u l-KESE għadu ma jistax jirrikonoxxi strateġija reali mill-Kummissjoni biex iċ-ċittadini jsiru msieħba attivi.

## Madankollu, din il-kritika għandha tkun indirizzata wkoll fil-konfront tal-maġġoranza tal-Istati Membri, li, abbażi tal-Artikolu 20 tar-Regolament ta’ Governanza (UE) 2018/1999, għandhom jindirizzaw l-enerġija komunitarja fl-NECP nazzjonali tagħhom. Fl-evalwazzjoni tagħha, il-Kummissjoni tenfasizza li l-Istati Membri ma għamlux dan jew għamlu dan b’mod insuffiċjenti biss. Il-KESE jistieden lill-Kummissjoni Ewropea tipproponi linji gwida aktar speċifiċi għall-promozzjoni tal-enerġija komunitarja fir-reviżjoni li jmiss tad-Direttiva dwar is-Sorsi tal-Enerġija Rinnovabbli.

*Implimentazzjoni insuffiċjenti tal-miri ta’ “sigurtà tal-provvista/tnaqqis tal-importazzjonijiet tal-enerġija”*

## Mira strateġika tal-Unjoni tal-Enerġija hija li tiżdied is-sigurtà tal-provvista tal-enerġija, fost l-oħrajn billi jitnaqqsu l-importazzjonijiet tal-enerġija. Il-Kummissjoni tinnota, b’mod xi ftit jew wisq każwali, li ma jista’ jiġi rikonoxxut l-ebda progress – iżda għall-kuntrarju ta’ dan, in-nefqa fuq l-importazzjonijiet tal-enerġija reġgħet żdiedet. L-importanza dejjem tikber tal-idroġenu tista’ saħansitra tikkontribwixxi għall-fatt li l-importazzjonijiet se jkomplu jiżdiedu fil-ġejjieni, peress li fl-istrateġija tagħha dwar l-idroġenu, il-Kummissjoni tiffoka deliberatament fuq l-importazzjonijiet! Il-KESE jistenna li l-Kummissjoni tipprovdi spjegazzjoni ċara f’dan ir-rigward.

## Il-KESE jappella wkoll li jiġi applikat il-prinċipju ta’ solidarjetà Ewropea fl-iżgurar ta’ importazzjonijiet inevitabbli tal-enerġija. Azzjonijiet nazzjonali unilaterali bħall-proġett tal-pipeline Nord Stream 2 mhux talli jistgħu jipperikolaw il-protezzjoni tal-klima, iżda wkoll is-sigurtà tal-provvista. Azzjonijiet bħal dawn, li jimminaw is-solidarjetà Ewropea, iqiegħdu f’riskju l-fiduċja taċ-ċittadini fl-UE u l-immaġni tal-UE f’pajjiżi terzi.

*Nuqqas li tiġi implimentata l-mira ta’ “innovazzjoni, tmexxija globali”*

## Anke fil-qasam tal-innovazzjoni, l-istampa hija pjuttost negattiva. L-aspirazzjoni kbira tal-Unjoni tal-Enerġija li tkun mexxejja globali hija mxekkla fid-dawl tar-rapport tal-Istat tal-Unjoni tal-Enerġija meta tiġi biex tinvesti fir-riċerka u l-innovazzjoni u applikazzjonijiet għal privattivi. Fid-dawl ta’ din is-sejba inkwetanti, jeħtieġ li ssir analiżi bir-reqqa u fil-fond tal-iżbalji, sabiex il-kawża tagħhom tkun tista’ tiġi identifikata u ddeterminata b’mod preċiż. Abbażi ta’ dan, għandhom jiġu żviluppati kontromiżuri konkreti.

## Fid-dawl tal-isfond deskritt fil-punti 3.6 sa 3.11 għandu jiġi ċċarat li: mhuwiex biżżejjed li dejjem jintużaw l-istess slogans jekk ma jiġux segwiti minn azzjonijiet konkreti. Inkella se tiġi ddubitata l-kredibilità tal-politika Ewropea. Tabilħaqq, l-ebda dokument eżistenti tal-Kummissjoni, inkluża l-istrateġija għall-integrazzjoni tas-sistema tal-enerġija u l-idroġenu, ma jidentifika xi miżuri konkreti li jistgħu jgħinu biex jintlaħqu l-għanijiet ta’ hawn fuq.

*Rilevanza politika soċjali u reġjonali tal-Unjoni tal-Enerġija*

## Il-Kummissjoni tagħmel ukoll xi kunsiderazzjonijiet ta’ politika soċjali fil-Kapitoli 2.6 u 3.3 tar-rapport tagħha dwar l-Istat tal-Unjoni tal-Enerġija. Dawn huma korretti; il-KESE jappoġġja b’mod partikolari l-fatt li l-għajnuna għall-irkupru fid-dawl tal-coronavirus għandha tintrabat mal-miri tal-politika dwar il-klima u l-enerġija. Il-miżuri ppjanati għal tranżizzjoni ġusta huma wkoll korretti u jservu ta’ bażi biex il-persuni jiġu mħeġġa jappoġġjaw l-ilħuq tal-miri tal-politika dwar il-klima u l-enerġija. Jekk dan jistax effettivament jgħin fir-rigward tal-prinċipju li “ħadd ma jitħalla jibqa’ lura” se jiddependi b’mod speċifiku mill-operazzjonalizzazzjoni u l-finanzjament tal-istrumenti individwali kif ukoll l-implimentazzjoni konkreta tagħhom fil-livell nazzjonali.

## Il-KESE jfakkar fil-konvinzjoni li esprima f’Opinjonijiet[[5]](#footnote-5) preċedenti: mhuwiex biżżejjed li l-fondi għall-koeżjoni soċjali u reġjonali u ta’ rikostruzzjoni jintużaw b’tali mod li jappoġġjaw il-protezzjoni tal-klima u t-tranżizzjoni enerġetika. Pjuttost, il-politika dwar il-klima u l-enerġija għandha (u tista’) tkun imfassla b’tali mod li tippromovi l-koeżjoni soċjali u reġjonali. Approċċi bħal dawn diġà jeżistu, uħud minnhom huma saħansitra elenkati fil-Komunikazzjoni dwar il-valutazzjoni tal-NECP, pereżempju proġetti biex jinbnew sistemi solari f’żoni li qabel kienu jintużaw għall-estrazzjoni tal-linjite fil-Portugall u l-Greċja jew il-promozzjoni tal-prosumaturi orjentata b’mod strateġiku ħafna fil-Litwanja. Iżda dawn l-eżempji mhuma xejn aktar ħlief prattika jew tendenza ġenerali.

## U għalhekk hemm ir-riskju li t-tranżizzjoni enerġetika żżid id-differenzi soċjali u reġjonali, pereżempju, jekk il-Kummissjoni timplimenta kif ippjanat l-integrazzjoni tas-sistema tal-enerġija, l-iżvilupp tal-infrastruttura tal-idroġenu u l-promozzjoni tal-enerġiji lil hinn mill-kosta, għaliex b’hekk tkun qed tipprijoritizza kunċetti ċentralizzati għad-detriment tal-kunċetti deċentralizzati.

## Fi kwalunkwe każ, l-iżvilupp parallel ta’ infrastrutturi ċentralizzati u deċentralizzati huwa problematiku u hemm riskju li jkun il-kawża ta’ investiment żbaljat. Pereżempju, hemm kompetizzjoni fl-użu bejn network nazzjonali tal-pipelines tal-idroġenu u l-espansjoni ta’ networks ta’ tisħin distrettwali, kif mitlub fil-Komunikazzjoni tal-Kummissjoni dwar il-valutazzjoni tal-NECP. Għal din ir-raġuni, il-KESE talab li jittieħdu deċiżjonijiet fundamentali adegwati – fl-interessi tas-sigurtà tal-investiment[[6]](#footnote-6). Dawn huma wkoll ta’ importanza strateġika għas-suċċess tal-Unjoni tal-Enerġija, iżda mhumiex indirizzati fid-dokumenti diskussi hawnhekk.

## Bħal fi kważi d-dokumenti kollha tal-Kummissjoni dwar il-politika tal-enerġija mfassla reċentement, id-diġitalizzazzjoni ma għandhiex rwol fir-rapport tal-Istat tal-Unjoni tal-Enerġija. Iżda d-diġitalizzazzjoni tiftaħ kunċetti interessanti bħall-grilji żgħar intelliġenti u s-swieq intelliġenti, il-mikrokummerċ, l-impjanti virtwali tal-enerġija, eċċ. Dawn kollha jistgħu jikkontribwixxu għal effiċjenza u prestazzjoni ogħla tas-suq intern tal-enerġija, inkluż billi jissaħħaħ ir-rwol tal-konsumaturi attivi. Il-Kummissjoni indirizzat dan fil-Qafas Strateġiku għall-Unjoni tal-Enerġija, għalkemm f’forma kemxejn imqassra[[7]](#footnote-7). Huwa inkomprensibbli li dan l-aspett jiġi injorat fir-rapport dwar l-Istat tal-Unjoni tal-Enerġija, speċjalment peress li l-użu tat-teknoloġiji diġitali għandu jiġi eżaminat bir-reqqa fir-rigward tal-utilità tagħhom u l-problemi etiċi possibbli, speċjalment fir-rigward tas-sovranità tad-data.

## Fi kwalunkwe każ, għandu jiġi nnutat li d-diġitalizzazzjoni titfassal fl-interess tal-utent aħħari. Iċ-ċittadini għadhom qed jistennew servizzi mtejba minħabba ż-żieda fid-diġitalizzazzjoni, bħal pereżempju t-tibdil ta’ kuljum minn fornitur għal ieħor, il-feedback immedjat dwar miters difettużi jew mudelli ta’ użu suspettużi u proċeduri bla xkiel għall-konnessjoni tal-produzzjoni tagħhom man-network.

# **Kummenti speċifiċi**

*Dwar il-kapitolu “Dekarbonizzazzjoni” fir-rapport dwar l-Istat tal-Unjoni tal-Enerġija*

## Il-Kummissjoni ġustament tindika li hemm ħafna benefiċċji fl-użu tas-sorsi ta’ enerġija rinnovabbli. Il-kwistjoni ta’ min se jibbenefika minn dawn il-vantaġġi, madankollu, tiddependi b’mod kruċjali minn jekk it-tranżizzjoni enerġetika hijiex se titfassal b’mod deċentralizzat jew ċentralizzat[[8]](#footnote-8). Il-Kummissjoni ma ssemmix dan il-punt fir-rapport tagħha.

## *Dwar il-kapitolu “Is-sigurtà tal-enerġija” fir-rapport dwar l-Istat tal-Unjoni tal-Enerġija*

## Il-Kummissjoni ġustament tagħti attenzjoni kbira lill-kwistjoni tas-sigurtà tal-provvista u, f’dan il-kuntest, lis-sigurtà tal-enerġija. Dan huwa dovut għall-fatt li l-importanza tagħha għall-ekonomija hija kbira ħafna. Minbarra l-kwistjoni klassika tad-dipendenza mill-importazzjonijiet, għandha tkun ikkunsidrata wkoll ir-reżiljenza għal attakki esterni, bħaċ-ċiberkriminalità. L-aħħar riżultati tar-riċerka[[9]](#footnote-9) f’dan ir-rigward jiddikjaraw li: l-aħjar strateġija għal reżiljenza għolja hija li jissaħħu l-istrutturi deċentralizzati li għandhom kapaċità awtonoma. Il-Kummissjoni għandha tqis aktar dawn ir-riżultati.

## Huwa inkontestabbli li fil-futur l-idroġenu ekoloġiku se jagħti kontribut għal sistema ta’ enerġija Ewropea sigura. Il-KESE jirreferi għall-Opinjonijiet tiegħu dwar l-istrateġija għall-idroġenu[[10]](#footnote-10) u l-istrateġija dwar l-integrazzjoni tas-sistema tal-enerġija[[11]](#footnote-11).

## Hawnhekk ukoll, m’għandniex naħsbu biss fuq skala kbira (inkluż l-iżvilupp ta’ infrastrutturi għall-importazzjoni tal-idroġenu). Hemm diversi soluzzjonijiet innovattivi, ekoloġiċi u fuq kollox reġjonali/lokali li jistgħu jiġu implimentati direttament fuq il-post (inkluża l-produzzjoni tal-idroġenu reġjonali jew e-fjuwils sintetiċi). Dan se jżid is-sigurtà tal-provvista, inaqqas id-dipendenza fuq l-importazzjoni u jippromovi l-impjiegi lokali fil-forma ta’ impjiegi ekoloġiċi u valur miżjud fir-reġjuni. Anke l-intrapriżi mikro, żgħar u ta’ daqs medju għandhom jingħataw l-opportunità biex jipparteċipaw fil-Patt Ekoloġiku u jibbenefikaw minnu. Dan iżid ukoll l-aċċettazzjoni tal-Patt Ekoloġiku u t-trasformazzjoni tal-enerġija.

## *Dwar il-kapitolu dwar “Is-swieq interni tal-enerġija” fir-rapport dwar l-Istat tal-Unjoni tal-Enerġija u dwar ir-“Rapport ta’ progress dwar is-suq intern tal-enerġija”*

## Il-Kummissjoni tiddikjara li l-pakkett “Enerġija Nadifa” ħoloq kundizzjonijiet aħjar biex jinkoraġġixxi l-parteċipazzjoni tal-konsumatur fis-swieq tal-enerġija u biex joħloq kundizzjonijiet ekwi għall-parteċipanti ġodda fis-suq. Fil-fatt, id-dispożizzjonijiet tad-Direttiva dwar is-Suq Intern għall-Elettriku biss huma rilevanti f’dan ir-rigward. Għadu mhux possibbli li jiġi ddeterminat kemm kienet effettiva l-implimentazzjoni ta’ dawn id-dispożizzjonijiet mill-Istati Membri. Għalhekk, il-konklużjoni meħuda mill-Kummissjoni hija prematura. Il-KESE jappella b’mod urġenti għal valutazzjoni serja tal-mira importanti tal-parteċipazzjoni tal-konsumaturi – anke fir-rigward tal-effetti tal-politika ta’ distribuzzjoni f’termini tal-parteċipazzjoni ta’ unitajiet domestiċi bi dħul baxx ukoll.

## Il-Kummissjoni tenfasizza l-importanza tas-sinjali tal-prezzijiet tas-suq, inkluż għall-investituri. Dan huwa bla dubju aspett importanti. Madankollu, f’dan ir-rigward hija meħtieġa perspettiva aktar differenzjata. Il-maġġoranza tas-swieq tal-elettriku bl-ingrossa juru prezzijiet għal żmien qasir. Jekk dawn jagħtux sinjali lill-investituri f’suq liberalizzat hija kwistjoni kontroversjali fl-ekonomija tal-enerġija. Il-KESE diġà rrikonoxxa dan f’Opinjonijiet preċedenti[[12]](#footnote-12). Fid-dawl ta’ dan, mhuwiex xieraq li l-Kummissjoni tuża t-terminu “suq intern tal-enerġija” b’mod mhux differenzjat f’dan il-kuntest. Sabiex l-Unjoni tal-Enerġija tkun ta’ suċċess, jeħtieġ li din titfassal mill-ġdid, tal-anqas fis-settur tal-elettriku. L-ibbilanċjar sħiħ tar-responsabbiltà għall-enerġija rinnovabbli biss mhux se jkun biżżejjed. Il-KESE jistieden għalhekk lill-Kummissjoni tippreżenta l-ideat tagħha għal tfassil ġdid tas-suq malajr kemm jista’ jkun. Huwa importanti li jiġi żgurat li l-parteċipanti kollha fis-suq isibu l-istess kundizzjonijiet fis-swieq tal-ibbilanċjar u tal-kontroll tal-enerġija. Dan huwa wkoll essenzjali għas-suċċess tal-integrazzjoni tas-sistema tal-enerġija[[13]](#footnote-13).

## Fl-istess ħin, għandu jiġi mfakkar li l-għanijiet tas-sigurtà tal-provvista u l-kisba tan-newtralità klimatika ma jistgħux jintlaħqu permezz tas-sinjali tal-prezzijiet biss.

## Fir-rapport tal-progress dwar is-suq intern tal-enerġija, il-Kummissjoni ġustament tenfasizza li l-possibbiltà tal-kompetizzjoni fil-livell ta’ ġenerazzjoni u provvista għandha tibqa’ prijorità tal-politiki tal-enerġija nazzjonali u tal-UE. Iżda ma tispjegax b’mod konkret x’jinvolvi dan. Li jingħad li l-akkoppjament tas-suq biss jista’ jixpruna l-kompetizzjoni huwa żbaljat u ma jirriflettix il-liġi Ewropea kif stabbilita fil-pakkett dwar l-“Enerġija Nadifa”. Meta jiġu applikati l-prinċipji għall-allokazzjoni tal-kapaċità u l-ġestjoni tal-konġestjoni skont l-Artikolu 16 tar-Regolament dwar is-Suq tal-Elettriku, għandha titqies il-pożizzjoni ġeografika tal-Istati Membri, li tista’ tiġġustifika wkoll estensjoni tal-iskadenza għall-istabbiliment tal-kapaċità. Fi kwalunkwe każ, l-aċċess għas-suq huwa partikolarment importanti għal kompetizzjoni attiva, speċjalment għal atturi iżgħar. F’dan ir-rigward, id-diġitalizzazzjoni, fost l-oħrajn, qed tagħmel biċċa xogħol tajba.

## Fir-rapport ta’ progress dwar is-suq intern tal-enerġija, il-Kummissjoni tiddikjara wkoll li sistemi termali bħal impjanti tal-enerġija b’ġenerazzjoni kkombinata tas-sħana u tal-elettriku jistgħu jagħtu lis-sistema flessibilità importanti, iżda mekkaniżmi ta’ kapaċità mfassla ħażin jistgħu joħolqu distorsjonijiet kbar fis-suq intern. Il-KESE jirreferi għall-pożizzjoni li esprima fl-Opinjoni tiegħu TEN/625 f’dan ir-rigward. Huwa jappella lill-Kummissjoni tevalwa b’mod kritiku l-mekkaniżmi tal-kapaċità li qegħdin fis-seħħ fl-Istati Membri, inkluż fir-rigward tal-konformità mar-rekwiżiti tal-Artikolu 22 tar-Regolament dwar is-Suq Intern tal-Elettriku, li fost l-oħrajn jinkludu l-limitu ta’ 550 g CO2/kWh.

## Fir-rapport ta’ progress dwar is-suq intern tal-enerġija, il-Kummissjoni tfakkar li l-operaturi tas-sistema ta’ trażmissjoni jew ta’ distribuzzjoni kienu esklużi b’mod ġenerali milli jkunu proprjetarji u milli joperaw sistemi ta’ ħżin tal-elettriku. Il-KESE laqa’ din id-deċiżjoni fil-prinċipju[[14]](#footnote-14), li għandha tippermetti li l-operaturi tas-sistemi ta’ distribuzzjoni ikunu proprjetarji u joperaw sistemi ta’ ħżin tal-elettriku fl-interess tal-grilja. Jemmen ukoll li dan għandu jimxi id f’id mat-tisħiħ tas-swieq intelliġenti, sabiex l-operaturi tal-ħżin jkollhom inċentiv biex isegwu sinjali mill-operaturi tan-network u jiddisinjaw is-sistemi tal-ħżin tagħhom biex iservu s-sistema. L-operaturi tan-network jeħtieġu inċentivi adatti biex jibagħtu s-sinjali.

## In-networks ta’ distribuzzjoni għandhom rwol fundamentali fl-użu ta’ swieq intelliġenti u b’mod ġenerali fis-suċċess tat-tranżizzjoni tal-enerġija. Għalhekk, fil-futur il-politika tal-enerġija tal-UE trid tkun aktar iffukata fuq l-immodernizzar tagħhom.

## Il-KESE jaqbel mal-fehma tal-Kummissjoni li l-għan ewlieni tad-Direttiva dwar it-Tassazzjoni tal-Enerġija 2003/96/KE mhux se jibqa’ jintlaħaq. Għalhekk jappoġġja t-talba tal-Kummissjoni u jitlob reviżjoni ambizzjuża ta’ din id-Direttiva u mekkaniżmi oħra biex jitnaqqsu s-sussidji għall-fjuwils fossili u biex jiġu internalizzati l-ispejjeż esterni.

## Il-KESE jenfasizza l-kwistjoni tal-faqar enerġetiku u jistieden lill-Kummissjoni tieħu miżuri speċifiċi li jmorru lil hinn mil-linji gwida astratti dwar id-definizzjoni u l-osservatorju. Il-KESE enfasizza f’diversi okkażjonijiet li parteċipazzjoni wiesgħa miċ-ċittadini fis-settur tal-enerġija hija waħda mid-diversi approċċi li jistgħu jgħinu f’dan ir-rigward.

## F’dan il-kuntest, il-KESE jfakkar il-pożizzjoni tiegħu li soċjetà tal-enerġija fuq żewġ livelli għandha tiġi evitata akkost ta’ kollox. Mhuwiex aċċettabbli li familji mgħammra tajjeb finanzjarjament u teknikament biss jibbenefikaw mit-tranżizzjoni enerġetika u li l-familji l-oħra kollha jkollhom iġarrbu l-ispejjeż. Iċ-ċittadini affettwati mill-faqar enerġetiku ġeneralment ma jkunux l-aktar b’saħħithom mil-lat politiku. Għalhekk, jeħtieġ li l-Kummissjoni tagħmel aktar biex tiżgura li l-Istati Membri jistinkaw b’mod attiv sabiex jiġġieldu b’mod effettiv il-faqar enerġetiku: kemm il-mewġa intenzjonata tar-rinnovazzjoni tal-enerġija fil-bini kif ukoll l-involviment attiv taċ-ċittadini fil-produzzjoni tal-elettriku rinnovabbli jistgħu jgħinu biex jitnaqqas il-faqar enerġetiku. Għandu jiġi nnutat ukoll li l-estensjoni possibbli tal-iskambju tal-kwoti tal-emissjonijiet għas-setturi tat-tisħin u tat-trasport jista’ jkollha impatt fuq l-ekwità tad-distribuzzjoni.

*Dwar il-kapitolu “Ir-riċerka u l-innovazzjoni u l-kompetittività” fir-rapport dwar l-Istat tal-Unjoni tal-Enerġija*

## Il-KESE jibża’ li raġuni waħda għaliex l-UE għadha lura f’ċerti oqsma bħal batteriji solari u l-batteriji tal-joni tal-litju hija d-domanda insuffiċjenti. Il-KESE jitlob għalhekk lill-Kummissjoni tadotta strateġija usa’: l-UE teħtieġ inizjattivi ta’ politika industrijali attiva sabiex tkisser id-dominanza tas-suq taċ-Ċina. Il-proposta tal-Kummissjoni għal regolament dwar il-batteriji hija eżempju ta’ pass fid-direzzjoni t-tajba. Barra minn hekk, l-istrutturi deċentralizzati fis-sistema tal-enerġija futura għandhom jissaħħu. Dan jippermetti, pereżempju, żieda fid-domanda għall-batteriji, jiġġenera ekonomiji ta’ skala u l-prezz tal-batteriji jsir attraenti ħafna.

## *Dwar il-kapitolu “L-Unjoni tal-Enerġija f’perspettiva usa’ tal-Patt Ekoloġiku” fir-rapport dwar l-Istat tal-Unjoni tal-Enerġija*

## Il-KESE jappoġġja lill-Kummissjoni fl-isforzi tagħha biex tippromovi ftehimiet ambizzjużi dwar it-tibdil fil-klima madwar id-dinja. Dan jirrikjedi li tiġi introdotta tariffa ta’ aġġustament fil-fruntiera marbuta ma’ kunsiderazzjoni aktar ambizzjuża u konkreta tal-protezzjoni tal-klima (u għanijiet oħra ta’ sostenibbiltà) fi ftehimiet kummerċjali internazzjonali[[15]](#footnote-15).

## *Dwar il-Komunikazzjoni dwar il-valutazzjoni tal-NECP*

## Il-KESE ma jistax jifhem għaliex il-Kummissjoni qed tnaqqas il-kritika tagħha dwar il-valutazzjoni inadegwata tal-potenzjal tal-enerġija rinnovabbli għas-settur lil hinn mill-kosta. Jistieden lill-Kummissjoni biex tabbanduna l-preferenza tagħha stess għal teknoloġiji lil hinn mill-kosta għad-detriment tas-sistemi fotovoltajċi u l-enerġija mir-riħ fuq l-art u biex tistabbilixxi l-istrateġiji ta’ żvilupp proprji għal dawn it-tnejn tal-aħħar.

## Il-KESE jinnota u jaqbel li l-Kummissjoni tirrikonoxxi l-potenzjal tas-sorsi ta’ enerġija rinnovabbli għall-ħolqien tal-impjiegi. Madankollu, huwa saħaq li l-isfruttament sħiħ ta’ dan il-potenzjal mhux se jkun awtomatiku, iżda se jirrikjedi politiki attivi, b’mod partikolari fir-rigward tal-kwalità tal-impjiegi. F’dan il-kuntest huwa kompletament inkomprensibbli li l-Kummissjoni ftit li xejn tagħti attenzjoni lis-sistemi fotovoltajċi, speċjalment meta, kif tistabbilixxi l-Komunikazzjoni, huwa s-settur li jirrikjedi l-aktar impjiegi.

## Il-KESE jistieden lill-Kummissjoni, fir-reviżjoni li jmiss tad-Direttiva dwar is-Sorsi ta’ Enerġija Rinnovabbli, biex tabbozza r-regoli għall-offerti b’tali mod li tiġi ffaċilitata l-parteċipazzjoni tal-komunitajiet tal-enerġija rinnovabbli u l-SMEs.

## Il-KESE jaqbel mal-Kummissjoni li investimenti f’sistemi ta’ tisħin distrettwali b’temperatura baxxa huma meħtieġa b’mod urġenti. Għandha titnieda inizjattiva korrispondenti.

## Il-bjar tas-CO2 huma strument importanti għall-protezzjoni tal-klima. Madankollu, it-tħassib dwar iż-żieda fid-disturbi naturali espress fl-NECPs tal-Istati Membri għandu jitqies b’mod serju. Għalhekk, il-krediti tal-LULUCF għandhom dejjem jitqiesu biss bħala komplementari għal għażliet oħra għall-protezzjoni tal-klima.

Brussell, 24 ta’ Marzu 2021

Christa SCHWENG

Il-President tal-Kumitat Ekonomiku u Soċjali Ewropew

\_\_\_\_\_\_\_\_\_\_\_\_\_

1. [COM(2015) 80 final](https://eur-lex.europa.eu/legal-content/MT/TXT/HTML/?uri=CELEX:52015DC0080&from=MT). [↑](#footnote-ref-1)
2. [COM(2020) 950 final – Anness 2](https://eur-lex.europa.eu/legal-content/MT/TXT/?uri=CELEX:52020DC0950&qid=1607524251598). [↑](#footnote-ref-2)
3. Dak li huwa sorprendenti huwa l-fatt li l-ħtieġa li jiġu eliminati s-sussidji li jagħmlu ħsara lill-ambjent fl-UE ilha tiġi diskussa għal aktar minn 30 sena. [↑](#footnote-ref-3)
4. U l-Presidenza Ġermaniża tal-Kunsill. [↑](#footnote-ref-4)
5. [ĠU C 47, 11.2.2020, p. 30](https://eur-lex.europa.eu/legal-content/MT/TXT/?uri=uriserv:OJ.C_.2020.047.01.0050.01.MLT&toc=OJ:C:2020:047:TOC), [ĠU C 62, 15.2.2019, p. 269](http://eur-lex.europa.eu/legal-content/MT/TXT/?uri=OJ:C:2019:062:TOC). [↑](#footnote-ref-5)
6. [ĠU C 429, 11.12.2020, p. 85](http://eur-lex.europa.eu/legal-content/MT/TXT/?uri=OJ:C:2020:429:TOC). [↑](#footnote-ref-6)
7. [COM(2015) 80 final, p. 13.](file://isis/dfs/shr-Trad_Auto_Services/Ariane/Corrections/COM(2015)%2080%20final,%20p.%2013.) [↑](#footnote-ref-7)
8. [ĠU C 429, 11.12.2020, p. 85](http://eur-lex.europa.eu/legal-content/MT/TXT/?uri=OJ:C:2020:429:TOC). [↑](#footnote-ref-8)
9. Ara Hirschl, B., Aretz, A., Bost, M., Tapia, M., u Gößling-Reisemann, S. (2018): Vulnerabilität und Resilienz des digitalen Stromsystems. Schlussbericht. (Il-vulnerabbiltà u r-reżiljenza tas-sistema tal-enerġija diġitali. Rapport finali. – mhux disponibbli bil-Malti) Berlin, Bremen, disponibbli hawnhekk: [www.strom-resilienz.de](https://www.strom-resilienz.de/data/stromresilienz/user_upload/Dateien/Schlussbericht_Strom-Resilienz.pdf) [↑](#footnote-ref-9)
10. [ĠU C 123, 9.4.2021, p. 30](https://eur-lex.europa.eu/legal-content/MT/TXT/?uri=uriserv:OJ.C_.2021.123.01.0030.01.MLT&toc=OJ:C:2021:123:TOC) [↑](#footnote-ref-10)
11. [ĠU C 123, 9.4.2021, p. 22](https://eur-lex.europa.eu/legal-content/MT/TXT/?uri=uriserv:OJ.C_.2021.123.01.0022.01.MLT&toc=OJ:C:2021:123:TOC) [↑](#footnote-ref-11)
12. [ĠU C 82, 3.3.2016, p. 13](https://eur-lex.europa.eu/legal-content/MT/TXT/?qid=1613734912385&uri=CELEX:52015AE5033). [↑](#footnote-ref-12)
13. [ĠU C 364, 28.10.2020, p. 158](https://eur-lex.europa.eu/legal-content/MT/TXT/?uri=CELEX:52020AE3018&qid=1615550202956). [↑](#footnote-ref-13)
14. [ĠU C 288, 31.8.2017, p. 91](https://eur-lex.europa.eu/legal-content/MT/TXT/?uri=CELEX:52016AE6895&qid=1613735054011). [↑](#footnote-ref-14)
15. [ĠU C 81, 2.3.2018, p. 44](https://eur-lex.europa.eu/legal-content/MT/TXT/?uri=CELEX:52016IE6805&qid=1613735271622). [↑](#footnote-ref-15)